Foto’s: Serpe in bome bied kleur, warmte vir SA’nersDuisende serpe is op verskillende plekke in Suid-Afrika versprei. (Foto: 67 blankets for Nelson Mandela) Ondanks ŉ ellelange inperking en die uitdagings wat daarmee gepaard gaan, het die 67 Blankets for Mandela Day KnitWits weer dwarsdeur die jaar die breinaalde laat klik ten bate van liefdadigheid. Duisende serpe is Donderdag oor die land by verskillende plekke om bome se stamme gedraai en oor boomtakke gedrapeer. Enigiemand wat dié wolskeppings benodig om die koue af te weer, mag dit neem. “Ek is nie verloor nie. As jy koud kry en my nodig het, neem my asseblief. Liefde, 67 Blankets,” lui die nota wat aan elke serp vasgemaak is. Dit is vanjaar die sesde jaar wat die KnitWits, onder leiding van Carolyn Steyn, die sogenaamde Secret Scarves Mission-liefdadigheidsprojek van stapel gestuur het. Duisende serpe is op verskillende plekke in Suid-Afrika versprei. (Foto: 67 blankets for Nelson Mandela) “Dit KnitWits is ongelooflik,” sê Steyn, stigter van KnitWits. “Ondanks die inperking en die uitdagings wat mense ondervind, is duisende serpe gemaak vir die geleentheid wat Donderdag plaasgevind het. Ons kan nie wag om die vreugde te sien wat ons liefdesarbeid vir so baie mense gaan bring nie.” Die serpe is onder meer in Parkview en Sandton in Johannesburg, Mosselbaai, Port Elizabeth en Franschhoek in die Kaap versprei.